**ПРОМЕНА НАМЕНЕ ШУМА И ШУМСКОГ ЗЕМЉИШТА**

*Поступак промене намене шума и шумског земљишта прописан је чланом 10. Закона о шумама („Службени гласник РСˮ, бр. 30/10, 93/12, 89/15 и 95/18- др. закон) и чл. 50-55. Закона о накнадама за коришћење јавних добара („Службени гласник РСˮ, бр. 95/18...* *92/2023 i 120/2023 – усклађени дин. износи)*

**I Промена намене шума и шумског земљишта може да се врши**:

1) када је то утврђено планом развоја шумског подручја;

2) ако то захтева општи интерес утврђен посебним законом или актом Владе;

3) ради изградње објеката за заштиту људи и материјалних добара од елементарних непогода и одбране земље;

4) у поступку комасације и арондације пољопривредног земљишта и шума;

5) ради изградње економских или стамбених објеката сопственика шума на површини до 10 ари;

6) ради изградње објеката за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина, ако је површина шума и шумског земљишта за ове намене мања од 15 ха;

7) за земљиште у својини сопственика површине до 50 ари, које се у службеној евиденцији води као шума или шумско земљиште, а користи се за пољопривредну производњу, на захтев сопственика.

Министарство даје сагласност за промену намене за случајеве из тач. 4) – 7)

Када је промена намене шума и шумског земљишта извршена у складу са члан 88. Закона о планирању и изградњи, министарство не издаје сагласност за промену намене, већ утврђује обавезу плаћања накнаде за промене намене, у складу са Законом о накнадама за коришћење јавних добара.

**II Поступак промене намене**

 1. **Захтев** за промену намене подноси се Министарству пољопривреде, шумарства и водопривреде – Управа за шуме, Омладинских бригада 1, Нови Београд или електронским путем, на имејл адресу органа: office.sume@minpolj.gov.rs.

2. Уз попуњен и потписан **образац захтева** који је објављен на сајту Управе за шуме ([www.upravazasume.gov.rs](http://www.upravazasume.gov.rs)) доставља се:

2.1. **доказ о власништву, односно праву коришћења** шума или шумског земљишта за које се тражи сагласност (Управа за шуме може по службеној дужности прибавити документ);

2.2. **доказ о уплати** **републичке административне таксе**, сагласно одредбама члана 14. Закона о републичким административним таксама („Службени гласник РС”, бр. 43/03, 51/03 - исправка... 92/2023) и то:

- **3.550,00** динара за сагласност за промену намене шуме и шумског земљишта ради изградње економског или стамбеног објекта сопственика шуме површине до 10 ари и за промену намене земљишта у својини сопственика површине до 50 ари, које се у службеној евиденцији води као шума или шумско земљиште, а користи се за пољопривредну производњу (тарифни бр. 91а);

- **8.290,00** динара за сагласност по захтеву за промену намене шума и шумског земљишта ради изградње објекта за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина, ако је површина шума и шумског земљишта за ове намене мања од 15 ха (тарифни број 91а);

Сврха уплате: републичка администивна такса за промену намене шума и шумског земљишта, прималац: Буџет Републике Србије број **840-742221843-57** модел 97, позив на број општине на којој се врши уплата.

2.3. **информација о локацији** **или** **локацијски услови** (неопходни уколико је заштићено подручје или постоје ограничења за градњу) за предметну парцелу, коју издаје јединица локалне самоуправе (у случају изградње стамбеног или економског објекта сопственика на површини до 10 ари)

2.4. **идејно решење објекта** са габаритима и структуром објекта, који издаје овлашћена пројектантска кућа (у случају изградње стамбеног или економског објекта сопственика на површини до 10 ари)

2.5. **записник или службена белешка надлежног шумарског инспектора** о постојећем стању на парцели у погледу начина коришћења. Није неопходно да подносилац захтева достави овај документ уз свој захтев, већ Управа за шуме, по пријему захтева, по службеној дужности може да прибави налаз инспектора;

2.6. **записник пољопривредног инспектора,** у случају да се захтев подноси за промену намене шумског у пољопривредно земљиште; такође по службеној дужности прибавља Управа за шуме;

2.7. **пројекат рекултивације**, у случајевима када се промена намене тражи ради експлоатације минералних сировина (тачка I. 6.).

2.8**. решење министарства** надлежног за област рударства и енергетике, у случајевима када се промена намене тражи ради експлоатације минералних сировина (тачка I. 6.).

2.9. **извод из планског документа, информација о локацији или локацијски услови**, у случајевима када се промена намене тражи ради експлоатације минералних сировина (тачка I. 6.).

**Уколико су испуњени законом прописани услови, Министарство доноси решење о давању сагласности на промену намене шуме и шумског земљишта.**

**III. Накнада за промену намене шуме и шумског земљишта**

Накнада у висини **петоструке** вредности шуме и шумског земљишта чија се намена мења се плаћа у складу са чл. 50-54. Закона о накнадама за коришћење јавних добара.

Накнада за промену намене шуме и шумског земљишта не плаћа се уколико је промена намене извршена:

1. ради изградње објеката за заштиту људи и материјалних добара од елементарних непогода и одбране земље;
2. у поступку комасације и арондације пољопривредног земљишта и шума;
3. за земљиште у својини сопственика површине до 50 ари, које се у службеној евиденцији води као шума или шумско земљиште, а користи се за пољопривредну производњу, на захтев сопственика.
4. приликом изградње објеката од значаја за Републику Србију, као и за изградњу објеката јавне намене у складу са програмом уређивања грађевинског земљишта када је обвезник плаћања Република Србија, аутономна покрајина, односно јединица локалне самоуправе, као и јавна предузећа чији су оснивачи Република Србија, аутономна покрајина, односно јединица локалне самоуправе.

Накнада у висини **петоструке** вредности шуме и шумског земљишта плаћа се једнократно, пре дана отпочињања крчења шуме, наведеног у решењу. Дан отпочињања крчења шуме је датум који је корисник, односно сопственик шума и шумског земљишта коме је одобрена промена намене шума и шумског земљишта, навео у захтеву за утврђивање накнаде за промену намене шуме и шумског земљишта као датум отпочињања крчења шуме.

Процену вредности шуме и шумског земљишта чија се намена мења утврђује стручна служба корисника шума, сопственика шума, односно овлашћени судски вештак за послове шумарства, у складу са прописом којим се уређује поступак експропријације.

1. **Захтев** за утврђивање висине накнаде за промену намене шуме и шумског земљишта подноси се Министарству пољопривреде, шумарства и водопривреде – Управа за шуме, Омладинских бригада 1, Нови Београд или електронским путем, на имејл адресу органа: office.sume@minpolj.gov.rs.

2. Уз попуњен и потписан **образац захтева** који је објављен на сајту Управе за шуме (www.upravazasume.gov.rs) доставља се:

2.1. **доказ о власништву**, односно праву коришћења шума или шумског земљишта за које се тражи утврђивање висине накнаде (орган може прибавити по службеној дужности);

2.2. о**сновица и обрачун вредности** шуме и шумског земљишта чија се намена мења (стручна служба корисника шума, сопственика шума, односно овлашћени судски вештак за послове шумарства);

2.3. **доказ о уплати** републичке административне таксе, сагласно одредбама члана 14. Закона о републичким административним таксама („Службени гласник РС”, бр. 43/03, 51/03 – исправка... 98/2020 - ускл. дин. Изн, 144/2020...92/2023) и то:

- **8.980,00** динара за сагласност по захтеву за утврђивање висине накнаде за промену намене (тарифни број 91 б);

Сврха уплате: републичка администивна такса за утврђивање висине наканде за промену намене шума и шумског земљишта, прималац: Буџет Републике Србије број **840-742221843-57** модел **97**, позив на број општине на којој се врши уплата.

2.4. **извод из планског документа или информација о локацији или локацијски услови** како би се утврдио основ извршене промене намене, односно уколико је промена намене извршена уз сагласност министарства, у захтеву навести број решења.

 **Министарство решењем утврђује висину накнаде за промену намене шуме и шумског земљишта.**